Document ID: 31994R1549

KOMISSION ASETUS (EY) N:o 1549/94,
annettu 30 päivänä kesäkuuta 1994,
Ranskan merentakaisten departementtien, Azorien, Madeiran ja Kanariansaarten erityisen viljatuotteiden hankintajärjestelmän soveltamista koskevista yksityiskohtaisista säännöistä annettujen asetusten (ETY) N:o 388/92, (ETY) N:o 1727/92 ja (ETY) N:o 1728/92 muuttamisesta
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon tiettyjä maataloustuotteita koskevista erityistoimenpiteistä Ranskan merentakaisten departementtien hyväksi 16 päivänä joulukuuta 1991 annetun neuvoston asetuksen (ETY) N:o 3763/91(1), sellaisena kuin se on muutettuna komission asetuksella (ETY) N:o 3714/92(2), ja erityisesti sen 2 artiklan 6 kohdan,
ottaa huomioon tiettyjä maataloustuotteita koskevista erityistoimenpiteistä Azorien ja Madeiran hyväksi 15 päivänä kesäkuuta 1992 annetun neuvoston asetuksen (ETY) N:o 1600/92(3), sellaisena kuin se on viimeksi muutettuna komission asetuksella (ETY) N:o 1974/93(4), ja erityisesti sen 10 artiklan,
ottaa huomioon tiettyjä maataloustuotteita koskevista erityistoimenpiteistä Kanariansaarten hyväksi 15 päivänä kesäkuuta 1992 annetun neuvoston asetuksen (ETY) N:o 1601/92(5), sellaisena kuin se on viimeksi muutettuna asetuksella (ETY) 1974/93, ja erityisesti sen 3 artiklan 4 kohdan,
ottaa huomioon vilja-alan yhteisestä markkinajärjestelystä 30 päivänä kesäkuuta 1992 annetun neuvoston asetuksen (ETY) N:o 1766/92(6), sellaisena kuin se on muutettuna komission asetuksella (ETY) N:o 2193/93(7), ja erityisesti sen 26 artiklan 3 kohdan,
sekä katsoo, että
komission asetuksen (ETY) N:o 388/92(8), sellaisena kuin se on viimeksi muutettuna asetuksella (EY) N:o 329/94(9), komission asetuksen (ETY) N:o 1727/92(10), sellaisena kuin se on viimeksi muutettuna asetuksella (EY) N:o 1075/94(11), ja komission asetuksen (ETY) N:o 1728/92(12), sellaisena kuin se on viimeksi muutettuna asetuksella (EY) N:o 1157/94(13), 6 artiklassa säädetään myönnettävän tuen määrän tarkistamisesta sen eron mukaan, joka on kyseisen viljan tai viljatuotteen kynnyshintojen välillä tukitodistuksen hakukuukautena ja kuukautena, jolloin kukin merkintä on tehty todistukseen; merkintä tehdään todistukseen merentakaisten departementtien osalta komission asetuksen (ETY) N:o 131/92(14), sellaisena kuin se on muutettuna asetuksella (ETY) N:o 2596/93(15), 3 artiklan 6 kohdan mukaisesti ja Kanariansaarten sekä Azorien ja Madeiran osalta komission asetuksen (ETY) N:o 1695/92(16), sellaisena kuin se on viimeksi muutettuna asetuksella (ETY) N:o 2596/93, ja komission asetuksen (ETY) N:o 1696/92(17), sellaisena kuin se on viimeksi muutettuna asetuksella (ETY) N:o 2596/93, 4 artiklan 7 kohdan mukaisesti; paikalliset viranomaiset tekevät määrämaassa tämän merkinnän tukitodistukseen, kun heille esitetään siihen liittyvät tuotteet,
markkinointivuodesta 1993/1994 alkaen yhteiset hinnat alenevat merkittävästi; varsinaiselta yhteisön alueelta merentakaisiin departementteihin ja Azoreille, Madeiralle ja Kanariansaarille kuljetukseen tarvittavan ajan vuoksi näyttää siltä, että tällä tarkistuksella todennäköisesti rangaistaan toimijoita, joilla on hankintasopimuksia markkinointivuoden vaihtuessa; tämän vuoksi on hyvin tärkeää poiketa näistä määräyksistä, jotta siirtyminen markkinointivuodesta 1993/1994 markkinointivuoteen 1994/1995 helpottuu, ja
tässä asetuksessa säädetyt toimenpiteet ovat viljan hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Asetusten (ETY) N:o 388/92, (ETY) N:o 1727/92 ja (ETY) N:o 1728/92 6 artiklassa säädettyä tarkistusta ei sovelleta toimijan esittäessä määräpaikan alueen toimivaltaisia viranomaisia tyydyttävän todisteen siitä, että tukitodistukseen merkitsemistä varten esitetyt muut viljat ja viljatuotteet kuin maissi ja durra on lähetetty ennen 1 päivää heinäkuuta 1994 ja maissin ja durran tapauksessa ennen 1 päivää lokakuuta 1994.
Tämä todiste esitetään konossementin tai jonkin muun riittävät takuut antavan kuljetusasiakirjan avulla, joka on asianmukaisesti laadittu lähetyshetkellä.
2 artikla
Tämä asetus tulee voimaan seuraavana päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 30 päivänä kesäkuuta 1994.

Labels: 3
18
17